Rahandusministeerium

[info@fin.ee](mailto:info@fin.ee) 11.12.2024 nr 4/198

**Pöördumine seoses ametnike põhipuhkuse kestusega**

Lugupeetud Jürgen Ligi**!**

Eesti Kaubandus-Tööstuskoda (edaspidi: Kaubanduskoda) pöördus 2. aprillil 2024. aastal kirjaga nr 4/64 Rahandusministeeriumi poole avaliku teenistuse seaduse ja teiste seaduste muutmise seaduse eelnõuga, mis nägi muu hulgas ette, et edaspidi on lisaks ametnikele ka riigi ja kohaliku omavalitsuse üksuse ametiasutuse töötajate põhipuhkuse kestus 35 kalendripäeva.

Andsime oma varasemas pöördumises teada, et oleme sellele muudatusele vastu ning tegime ettepaneku muuta avaliku teenistuse seadust (§ 43 lg 2) selliselt, et nii ametnike kui ka riigi ja kohaliku omavalitsuse üksuse ametiasutuse töötajate põhipuhkuse kestus peab olema sarnaselt erasektori töötajatele 28 kalendripäeva. Ettepaneku elluviimisel jääks endiselt kehtima põhimõte, et ametiasutus võib ametniku või töötajaga leppida kokku pikemas põhipuhkuses kui seaduses sätestatud, kui ta peab seda põhjendatuks. Ettepaneku elluviimisel muutuks ametiasutuste tegevus meie hinnangul efektiivsemaks ning aitaks kaasa kulude kokkuhoiule.

5. juulil 2024. aastal saime Rahandusministeeriumilt vastuse, et loobute töötajate põhipuhkustega seotud muudatustest avaliku teenistuse seaduse eelnõus ning analüüsite võimalusi ametiasutuste puhkuste reguleerimiseks.

Peame väga positiivseks, et Rahandusministeerium ei plaani riigi ja kohaliku omavalitsuse üksuse ametiasutuse töötajate põhipuhkuse kestust seaduses pikendada 35 kalendripäevani. Samas jääb meile endiselt ebaselgeks, miks ei plaanita ametnike põhipuhkust lühendada 28 kalendripäevani, et tagada võrdsed tingimused erasektori töötajatega.

Meedia kaudu on jõudnud meieni info, et Rahandusministeerium on teinud analüüsi selle kohta, milline mõju kaasneks muudatusega lühendada ametnike põhipuhkuse kestus minimaalselt 28 kalendripäevani.

**Kaubanduskoja küsimused**:

1. **Kui Rahandusministeerium on eelnevalt viidatud analüüsi läbi viinud, siis palume seda analüüsi jagada Kaubanduskojaga.**
2. **Millal on oodata eelnõud, millega lühendatakse ametnike põhipuhkuse kestus praeguselt 35 kalendripäevalt 28 kalendripäevani?**
3. **Kui Rahandusministeerium leiab, et ametnike põhipuhkuse kestust ei ole mõistlik lühendada, siis palume selle kohta põhjendusi.**

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

[marko.udras@koda.ee](mailto:marko.udras@koda.ee) 6040070